CELEX: C2005/271/44
Language: el
Date: 2005-10-29 00:00:00
Title: Υπόθεση T-312/05: Αγωγή της 9ης Αυγούστου 2005 — Επιτροπή κατά Ε. Αλεξιάδου

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/22
            
         Αγωγή της 9ης Αυγούστου 2005 — Επιτροπή κατά Ε. Αλεξιάδου
   (Υπόθεση T-312/05)
   (2005/C 271/44)
   Γλώσσα διαδικασίας: η ελληνική
   Διάδικοι
   
      Ενάγουσα: Επιτροπή των Ευρωπαϊκών Κοινοτήτων [Εκπρόσωπος: Δημήτριος Τριανταφύλλου, εκπρόσωπος, Δήμος Νικόπουλος, δικηγόρος]
   
      Εναγομένη: Ευφροσύνη Αλεξιάδου
   Αιτήματα της ενάγουσας
   
               —
            
            
               Να καταδικαστεί η εναγομένη να καταβάλει στην Επιτροπή το ποσό των 26 068,11 Ευρώ που αντιστοιχεί στο ποσό του οφειλομένου κεφαλαίου των 23 036,31 Ευρώ και στο ποσό των οφειλομένων τόκων υπερημερίας, 3 031,80 Ευρώ από 1 Μαρτίου 2003 μέχρι 31 Αυγούστου 2005.
            
         
               —
            
            
               Να καταδικαστεί η εναγομένη να καταβάλει στην Επιτροπή τόκους ύψους 3,31 Ευρώ ημερησίως, μέχρι την πλήρη καταβολή του συνόλου της οφειλής.
            
         
               —
            
            
               Να καταδικαστεί η εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, συνήψε με την εναγομένη, ως μέλος κοινοπραξίας, την υπ' αριθμ. G1ST-CT-2002-50227-PLASMALEATHER σύμβαση, με αντικείμενο ειδικό πρόγραμμα έρευνας και τεχνολογικής ανάπτυξης σχετικό με την κατεργασία κρύου πλάσματος για αδιάβροχα δέρματα.
   Στη σύμβαση προβλεπόταν ότι η Επιτροπή θα συνέβαλλε οικονομικά στην καλή εκτέλεση του αντιστοίχου σχεδίου, με χρηματικό ποσό που δεν θα υπερέβαινε τα 832 362 Ευρώ. Στα πλαίσια αυτά η Επιτροπή κατέβαλε στην εναγομένη, μέσω της συντονίστριας της κοινοπραξίας, προκαταβολή ύψους 23 036,31 Ευρώ.
   Ωστόσο, αμέσως μετά τη λήψη του ποσού αυτού η εναγομένη δήλωσε προς τη συντονίστρια ότι σταμάτησε την παραγωγή δερματίνων ειδών, απεφάσισε να στρέψει τις δραστηριότητες της σε άλλη κατεύθυνση, δεν μπορούσε να εγγυηθεί την επιτυχή ολοκλήρωση των δραστηριοτήτων του προγράμματος και θεωρούσε καλύτερο να εγκαταλείψει το πρόγραμμα στην αρχή όλων των δραστηριοτήτων.
   Αν και οχλήθηκε επανειλημμένως, η εναγομένη δεν επέστρεψε το ποσό της προκαταβολής παρότι, όπως πιστοποίησε η συντονίστρια, δεν είχε καμία συμμετοχή σε ερευνητική δραστηριότητα και συνεπώς δεν χρησιμοποίησε για τέτοιο σκοπό το ποσό της προκαταβολής.
   Με την αγωγή της η Επιτροπή επιδιώκει την καταβολή του ανωτέρω οφειλομένου ποσού καθώς και των τόκων που οφείλονται γι' αυτό.